春草堂诗
阮孝思 (Yuan)
海宇升平今一统，化日熙熙万家共。孝子堂前爱景长，霞绚晴光浮画栋。东风百草映阶生，绿缛幽丛若新种。生意应从乐土滋，独讶芳心露偏重。孤衷未足报春晖，陟岵仍怀九泉痛。每叹欢情不及施，觞俎春秋寄哀恸。犹幸庭闱慰母慈，孝爱深期百年奉。祀膳晨昏有旨甘，妇馔中厨子亲供。笋穿寒谷忽抽萌，鲤跃冰溪暗消冻。承欢已自乐无涯，愿得长年两眉纵。寿酒倾来拜膝前，杯面椒花春影动。慈容有喜正忘忧，佳句无人空入梦。衣上朝看碧色新，母手辛勤表微缝。儿生宛似草根芽，长养还因昔培拥。母今白发映颜朱，太史升堂有新颂。